ร้านนี้อยู่ในบริเวณของสวนรถไฟ เป็นร้านแนวบ้านๆ ที่ไม่เน้นบรรยากาศแต่อาหารส่วนใหญ่รสชาติดี สามารถจอดรถได้แถวบริเวณหน้าร้านเลย ถ้ามาช่วงเที่ยงคนจะเยอะหน่อย เพราะเป็นที่นิยมของคนที่ทำงาน Office แถวๆ นั้น

ปลาเนื้ออ่อนทอดกระเทียม ปลาตัวขนาดเล็กทอดมากรอบๆ แบบทานได้ทั้งตัว ทานคู่กับน้ำจิ้มทะเล

ทอดมันปลากราย เหนียวหนึบ จิ้มกับน้ำจิ้มหวานๆ เข้ากันดี

ปลาดุกฟูผัดขี้เมา เป็นเมนูแนะนำที่ควรสั่งมาชิม ปลาดุกฟูกรอบๆ ผัดมาแห้งๆ กับเครื่องสมุนไพร

หมูแดดเดียวทอดใบมะกรูด ชุปงาก่อนทอด ทำให้กรุบกรอบ สั่งมาทานเพลินๆ กินไปกินมา หมดไปโดยไม่รู้ตัว

ต้มแซบกระดูกหมูอ่อน รสชาติจี๊ดจ๊าด แต่กระดูกหมูยังไม่ค่อยเปื่อยเท่าไหร่

โดยรวม อาหารรสชาติอร่อย ราคาไม่แพง และทำจานไม่ใหญ่มาก ทำให้สามารถสั่งมาลองชิมได้หลายเมนู